થોડા સમય પહેલાં એક મિત્ર પાસેથી સાંભળ્યું હતું કે ગુજરાતી પબ્લીકેશન શરું થયું હતું પણ તે મફત નહોતું મળતું, એટલે લાંબુ ચાલ્યું નહિ ને બંધ થઇ ગયું. હાલમાં પણ કેટલાક ગુજરાતીઓની ફરિયાદ છે કે તેમની નવી પેઢી ગુજરાતી વાંચતી જ નથી. પરદેશમાં વસીને ગુજરાતી ભાષા સાથેનો આપણો સંબંઘ કાચોપાકો થઇ જાય તે સમજાય એમ છે પણ તેને સ્વીકારીને બેસી જવાની શું જરુર છે........આપણે જ્યાં છીએ ત્યાં અંગ્રેજી વાંચતા-લખતાં ના આવડે તો આપણને શરમ આવે છે. પણ આપણે જે છીએ તે ભાષા લખતા-વાંચતાં ના આવડે તો આપણને સંકોચ નથી થતો. કારણ આપણે પોતે જ ભાષાને ભાર નથી આપતાં. ઓસ્ટ્રેલિયામાં સેન્સસની માહિતી પ્રમાણે એકાદ લાખ ભારતિયો છે. જેમાંથી 78ટકાથી વઘારે ભારતિયો ભારતમાં જન્મીને છેલ્લા ચાળીસેક વર્ષમાં અહીં આવ્યા છે. વળી ગુજરાતીઓનું આગમન છેલ્લાં પાંત્રીસેક વર્ષથી થયું. જે પ્રમાણે અહીં આવેલા મોટાભાગનાં ગુજરાતીઓ ગુજરાતી વાંચી કે લખી શકવા પુરતા સક્ષમ છે. શું તેમને ગુજરાતી ભાષા વાંચવાની ઇચ્છા નહિ થતી હોય..........નવાઇની વાત તો એ છે કે ઓસ્ટ્રેલીયાની સરકાર જે તે દેશ અને સમાજનાં લોકોની માતૃભાષાનું મહત્તવ સમજે છે અને એટલે જ સેન્ટરલીંક અને ઇમીગ્રેશન વિભાગમાં ગુજરાતીમાં માહિતી ઉપલબ્ધ કરવાનાં પ્રયત્નો કરાયા છે. અને લાયબ્રેરીમાં ગુજરાતી કે ભારતની પ્રાંતિય ભાષાનાં પુસ્તકો ઉપલબ્ધ છે. ભારતમાંથી આવેલી મોટાભાગની હીન્દીભાષી અને દક્ષિણ ભારતીય વસતી પાસે પોતાની ભાષાનું પ્રકાશન છે સિવાય કે ગુજરાતીઓ.